b"\n_START_ARTICLE_\nLos And\xc5\xbeelo automobili\xc5\xb3 paroda\n_START_PARAGRAPH_\nLos And\xc5\xbeelo automobili\xc5\xb3 paroda (angl. LA Auto Show)\xc2\xa0\xe2\x80\x93 kasmetin\xc4\x97 automobili\xc5\xb3 paroda, vykstanti Los And\xc5\xbeelo parod\xc5\xb3 centre, lapkri\xc4\x8dio pab.\xc2\xa0\xe2\x80\x93 gruod\xc5\xbeio pr. Parod\xc4\x85 koordinuoja Tarptautin\xc4\x97 automobili\xc5\xb3 gamintoj\xc5\xb3 organizacija (pranc. Organisation Internationale des Constructeurs d'Automobiles). Paroda vyksta de\xc5\xa1imt dien\xc5\xb3 ir apima 71 000\xc2\xa0m\xc2\xb2 plot\xc4\x85._NEWLINE_Kiekvienais metais LA paroda prasideda dvejomis spaudai skirtomis dienomis, kuri\xc5\xb3 metu apsilanko b\xc5\xabriai \xc5\xbeurnalist\xc5\xb3, automobili\xc5\xb3 dizaineri\xc5\xb3 ir pramon\xc4\x97s atstov\xc5\xb3. 2008\xc2\xa0m. pasiektas automobili\xc5\xb3 gamintoj\xc5\xb3 debiut\xc5\xb3 rekordas\xc2\xa0\xe2\x80\x93 23 pasaulio ir 15 \xc5\xa0iaur\xc4\x97s Amerikos gamintoj\xc5\xb3. Spaudos diena taip pat apima Automobili\xc5\xb3 spaudos gildijos (Motor Press Guild) finansuojamus pusry\xc4\x8dius, Met\xc5\xb3 \xc5\xbealiojo automobilio (Green Car of the Year) apdovanojimo \xc4\xafteikim\xc4\x85 ir kt._NEWLINE_Atsi\xc5\xbevelgiant \xc4\xaf tai, kad vairuotojui padedan\xc4\x8dios naujosios technologijos, tokios kaip debes\xc5\xb3 kompiuterija pagr\xc4\xafsta informacijos \xc4\xafranga, vis labiau plinta automobili\xc5\xb3 pramon\xc4\x97je, nutarta sukurti atskir\xc4\x85 rengin\xc4\xaf Connected Car Expo. Connected Car Expo apima vien\xc4\x85 dien\xc4\x85 vykstan\xc4\x8di\xc4\x85 konferencij\xc4\x85 ir trij\xc5\xb3 dien\xc5\xb3 parod\xc4\x85, kurioje automobili\xc5\xb3 ir technologij\xc5\xb3 gamintojai pristato ateities automobili\xc5\xb3 inovacijas ir dizainus.\n_START_SECTION_\nIstorija\n_START_PARAGRAPH_\nPirmoji Los And\xc5\xbeelo automobili\xc5\xb3 paroda \xc4\xafvyko 1907\xc2\xa0m., Morley\xe2\x80\x99s Skating Rink \xc4\x8diuo\xc5\xbeyklos pastate. Tuomet buvo pristatyti 99 automobiliai. Augant automobili\xc5\xb3 pramonei, XX a. 3-\xc4\x85j\xc4\xaf de\xc5\xa1imtmet\xc4\xaf parodos vieta keit\xc4\x97si keturis kartus, siekiant sutalpinti vis daug\xc4\x97jan\xc4\x8di\xc5\xb3 eksponent\xc5\xb3. 1929\xc2\xa0m. metu vienas i\xc5\xa1 l\xc4\x97ktuv\xc5\xb3 eksponat\xc5\xb3 u\xc5\xbesiliepsnojo, liepsnos gretai persimet\xc4\x97 po visas parodos patalpas. Buvo patirta daugiau kaip 1 mln. JAV doleri\xc5\xb3 \xc5\xbeala. Su bendruomen\xc4\x97s pagalba paroda jau kit\xc4\x85 dien\xc4\x85 atidaryta Shrine Auditorium parod\xc5\xb3 centre._NEWLINE_Paroda neprarado pasisekimo iki pat 4-ojo de\xc5\xa1imtme\xc4\x8dio pabaigos, kuomet jos populiarumas smuko d\xc4\x97l Antrojo pasaulinio karo. 1940\xe2\x80\x931951\xc2\xa0m. paroda nevyko. Po pertraukos paroda i\xc5\xa1 naujo atidaryta 1952\xc2\xa0m. Pan Pacific Auditorium parod\xc5\xb3 centre. Buvo pristatyti 152 automobiliai, \xc4\xafskaitant ir pristatytus tarptautini\xc5\xb3 gamintoj\xc5\xb3. V\xc4\x97liau paroda vis augo iki kol pasiek\xc4\x97 dabartin\xc4\xaf populiarumo lyg\xc4\xaf."